google/wiki40b huggingface dataset:
Kunstløp under Asiatiske vinterleker 1999

Kunstløp under Asiatiske vinterleker 1999. Kunstløp var en av flere sporter under de fjerde Asiatiske vinterleker som ble arrangert i Gangwon i Sør-Korea. Det var fire øvelser i kunstløp, single for menn og kvinner, parløp og isdans. Det var 38 utøvere fra sju nasjoner som deltok i kunstløpskonkurransene som ble avviklet i perioden 3. til 5. februar 1999. Kina ble beste nasjon med tre gullmedaljer foran Usbekistan med en.
Søndre Katland fyr

Søndre Katland fyr ligger 2,5 sjømil ut fra Farsund. Det er et ledfyr i innseilingen til Farsund og uthavnen Loshavn. Søndre Katland er meget utsatt for vær og vind og har dårlig havn.
Fyret ble bygd i betong samtidig med Grønningen fyr utenfor Kristiansand. Begge disse fyrene ble satt i drift 1. september 1878.
Under stormer har sjøen slått inn vinduene i 2. etasje og gitt store vannskader. Hele fyrbygningen kunne bli overskyllet og selv pipa kunne bli fylt med vann. Havna på innsiden av skjæret hadde opprinnelig et naust av tre. Etter at hard sjø ødela bygningen, ble den erstattet av en bunkersliknende betongkonstruksjon som kunne beskytte båtene.
Da fyret var bemannet og matauk var viktig hadde man kjøkkenhage i jordkasser som ble tatt i hus hver høst.
Fyret ble avbemannet i 1948.
Mexico bys metro

Symbolbruk

Den reisende på metroen i Mexico by kan ikke unngå å legge merke til symbolene, eller piktogrammene, som hver stasjon er utstyrt med. Grunnen til dette var den høye andelen analfabeter i Mexico på det tidspunktet metroen først ble utbygd. Man tenkte at en fargekode og piktogrammer for hver stasjon skulle gjøre det lettere for dem som ikke kunne lese. Symbolene kan referere til noe som fysisk kan ses ved stasjonen (for eksempel Salto de Agua, «springvannet»), betydningen stasjonsnavnet har, eller en historisk referanse til området rundt stasjonen.
I tillegg har hver linje sin egen farge.

Metrobús

Metrobús er et bussystem i Mexico by med busser som har egne kjørefelt og derfor kan komme seg frem uforstyrret av annen trafikk. Systemet ble åpnet i 2005 og består av to linjer. Noen av metrobús-stasjonene har overgang til undergrunnsstasjoner.

Tren Ligero

Tren ligero er ikke formelt en del av metrosystemet, men det er overgang fra Tasqueña til toget. Man må imidlertid kjøpe en egen billett som bare gjelder for tren ligero. Linja går fra Tasqueña til Xochimilco.
UNOMIG

UNOMIG, formelt United Nations Observer Mission in Georgia, var en fredsbevarende FN-styrke opprettet 24. august 1993 av FNs sikkerhetsråd ved resolusjon 858 (1993). Mandatet var opprinnelig å verifisere at Georgias regjering og regjeringene i utbryterregionen Abkhasia overholdt våpenhvileavtalen de hadde inngått, men dette måtte fornyes etter at det i september 1993 brøt ut nye fiendtligheter mellom partene. En nye våpenhvileavtale ble undertegnet i mai 1994 og samme år gikk en russisk styrke med mandat fra Samveldet av uavhengige stater inn i Abkhasia. UNOMIG var i aktivitet til juni 2009 da Sikkerhetsrådets medlemmer ikke lenger kunne oppnå enighet om fornyelse av mandatet.
På det sterkeste hadde UNOMIG en styrke på 129 militærobservatører og 16 politifolk. I tillegg kom en sivil administrasjon på 105 internasjonale medarbeidere og 208 lokalt ansatte. UNOMIG hadde hovedkvarter i Sukhumi, Abkhasias hovedstad.
Olsen-Bandens sidste bedrifter

Om filmen

Ordet «bedrift» stammer fra det middelnedertyske ordet bedrif (sammenblandet med drift). Drift er en «løpende aktivitet rettet mot å få noe til å fungere og holde det i gang», hvor bedrift defineres som en heltemodig eller betydningsfull handling eller prestasjon. Dette demonstreres i filmen, da kuppet for første gang i filmserien lykkes, og Olsen-Bandens drøm går i oppfyllelse.
Som tittelen på filmen antyder, ønsket regissøren å stoppe filmserien her. Men på grunn av seriens store popularitet og inntjening ble den fortsatt med ytterligere åtte filmer.
I 1973, som var året før filmen ble utgitt, var Danmark rammet av den internasjonale oljekrisen, som blant annet førte til drastiske prisstigninger på bensin og olje og forsøk på å redusere forbruket. I Danmark steg bensinprisen til 2,05 kroner pr. liter og i en periode ble det innført «bilfrie søndager», som innebar at all form for bilkjøring var forbudt. Derutover måtte dansker spare på varme og lys. I filmen blir det flere ganger gjort oppmerksom på bensin og adgangen til bensin, for eksempel da Kjeld gjentagende ganger spør Benny om han har husket å fylle bensin på bilen. Benny svarer spørsmålet med «Jaja, selvfølgelig har jeg det, hold nu kjeft.»
Pegasushopen

Pegasushopen (katalogisert som Messier 15, M15 og NGC 7078) er en kulehop som ligger ca. 40 000 lysår unna jorden i stjernebildet Pegasus. Den var den første kulehopen som det ble identifisert en tåke i.
Stabæk Håndball

Stabæk Håndball (tidligere under navnet NTG/Stabæk Håndball) er en norsk håndballklubb. Klubben ligger i Bærum og har 280 aktive medlemmer. Klubbens hjemmearena er Nadderud Arena på Bekkestua. Stabæk Håndball er mest kjent for sitt dameelitelag med hvor blant annet landslagsspiller Stine Bredal Oftedal tidligere har spilt. Deres trener er Pål Oldrup Jensen og hjelpetrener er Anders H. Pettersen
Stabæk Håndball har egen junioravdeling med en rekke juniorlandslagsspillere.
Svesisme

En svesisme er et ord eller uttrykk som har sitt opphav i svensk. Det brukes særlig om ord som er oversatt, men ikke er i samsvar med vanlige regler for grammatikk eller orddannelse i mottagerspråket.
Sony Music Entertainment

Historie

Selskapet som senere skulle bli Sony Music ble etablert i 1929 som American Record Corporation (ARC) ved sammenslåing av flere små plateselskap. ARC ble kjøpt opp av Columbia Broadcasting System (CBS) i 1938. Sony Corporation of America kjøpte opp CBS i 1987 for USD 2 milliarder. SCA omdøpte så CBS til Sony Music Entertainment (SME) 1. januar 1991, etter avtalen ved oppkjøpet. CBS Corporation etablerte så ett nytt CBS Records i 2006. I 2004 ble SME en del av Sony BMG, men ble ble igjen skilt ut som eget selskap i 2008.
Salona

Salona var en gammel by grunnlagt av den illyriske folkestammen dalmatierne. Byen lå nær det som nå er Solin og Split i dagens Dalmatia i sørlige Kroatia.
Etter at romerne hadde beseiret illyrerne og inntatt bosetningen ble Salona den romerske provinsen Dalmatias hovedstad. Byen ble ødelagt av avarene og slaverne i år 614 og senere nok en gang i 634.
First Fondene

Historikk

Selskapet ble stiftet 23. november 2009 som First Investment Management AS, men skiftet navn til First Asset Management AS 21. januar 2010.
Etter å ha vært heleid av Swedbank siden 2010, skiftet selskapet navn til Swedbank Asset Management AS 15. mai 2014.
18. oktober 2016 skiftet selskapet navn til FIRST Fondene AS, etter å ha blitt kjøpt ut av Nansen Capital Partners og sine ansatte. Halvannet år senere, 15. mars 2018, ble det annonsert at Ubon Partners overtar aksjeposten til Nansen Capital Partners.
Svømming under samveldelekene 2014

Svømming under de britiske samveldeleker 2014. Svømming var en av flere sporter under de 20. samveldelekene som ble arrangert i Glasgow i Skottland i perioden 23. juli til 3. august 2014. Det var tjuende gangen som svømming var med på programmet i Samveldelekene. I lekene i 2014 ble det konkurrert i førtifire øvelser i svømming, tjueto for menn og tjueto for kvinner. Australia ble beste nasjon med nitten gullmedaljer foran England med ti.
Gitta Sereny

Franz Stangl

Boken Into that darkness (1974) er ifølge The Guardian fortsatt en av de beste bøkene om Det tredje riket og etablerte Sereny som ekspert på perioden. Stangl kom med en form for innrømmelse av skyld i intervju med Sereny et par dager før han døde. Sereny sa at hun avskydde Stangl og insisterte samtidig på at han ikke var ond. Overfor Sereny hevdet Stangl at han og en kollega vurderte alle muligheter (inkludert desertering) for å unnslippe tjeneste ved utryddelsesleirene. Stangl uttalte at de var fullt klar over at de medvirket i en forbrytelse.

Priser og utmerkelser

Sereny ble beæret med Duff Cooper-prisen og James Tait Blacks minnepris for sin bok om Albert Speer i 1995, og Stig Dagerman-prisen i 2002. Hun ble utpekt til Kommandant av det britiske imperium (CBE) i 2004 for sin innsats i journalistikkens tjeneste.
Åsta Holth

Bakgrunn

Hun var oppvokst på finnetorpet Sør-Revholt (derav etternavnet), og ble gift med Per Vestlien, bror av forfatteren Martin Vestlien.  Av utdannelse tok hun havebruksskole og kunst- og håndverk.

Forfatterinne

Hun var tidlig aktiv skribent for teater med I Luråsen (Noregs Ungdomslag, 1929), Gurigjenta (1931), Byjåla (Noregs Boklag, 1934) og Vegen fram (Arbeiderteatret, 1935).
Hennes debut var fortellingene fra hjemplassen, Gamle bygdevegen: Finnskogfortellinger (novellesamling, Rosén forlag, 1944), etterfulgt av diktsamlingen Porkkala-fela (Aschehoug, 1946).  Deretter utkom trilogien om farsslekta (Gyldendal), Paal Hendrikson Tyyskiäinen og hans kone Kerttei;
Kornet og freden (1953), Steinen blømer (1963) og Kapellet (1967), også utgitt igjen som Finnskogtrilogien (2002).
Hennes morsslekt (Plate) er beskrevet i en trilogi (Gyldendal): Guldsmeden (1958), om Berendt Plate, Presten (1971) om sogneprest Johan Plate i Enebakk og
Johannes (1975) om Johannes Gjedtjernet. I 1979 utga Åsta Holths sin selvbiografi Piga. 
Novellesamlingen Nådens år utkom i 1982, deretter kom Fattigmanns kokebok (1985) og sivilisasjonskritikken Volva (1987). Hennes siste bok var Den blå hesten (Solør-forlaget, 2000) om kvinnefrigjøring. Flere av bøkene er oversatt, blant annet til russisk.
Politisk var Holth Vestlien medlem i Norges Kommunistiske Parti og motstander av NATO og EU.  Hun var en tid president i Republikken Finnskogen.  Hennes liv er beskrevet i Sven R. Gjems' Åsta i våre hjerter (Finnetunet museum/Norsk Skogfinsk museum, 2003).
Randi Brenden har skrevet en artikkel i Norsk biografisk leksikon, basert på hennes egen doktoravhandling (2004).  I 1995 ble hun hedret med en byste av kunstner Skule Vaksvik.

Hun står bak dagens Finnskogsbunad.
En egen permanent utstilling kalt Åsta Holth-museet ble åpnet 10. juli 2004. Ved åpningen holdt Finlands ambassadør til Norge en tale  der han fremhevet Åsta Holths innsats for Finnskogen og skogfinsk kultur. Åsta Holth-museet drives av Norsk Skogfinsk Museum, og er åpent for publikum om sommeren.
Caldwell-katalogen

Caldwell-katalogen er en astronomisk katalog med 109 stjernehoper, stjernetåker og galakse for observasjon av amatørastronomer. Listen ble satt sammen av Patrick Caldwell-Moore, bedre kjent som Patrick Moore, som et komplement til Messier-katalogen.
Messier-katalogen brukes av amatørastronomer som en liste over «deep sky»-himmellegemer for observasjoner, men Moore bemerket seg at listen ikke inkluderte mange av himmelens lyseste «deep sky»-objekter, inkludert Hyadene, Dobbelthopen (NGC 869 og NGC 884), og NGC 253. Videre observerte Moore at Messier-katalogen, som ble satt sammen basert på observasjoner på den nordlige halvkulen, ekskluderte lyssterke «deep sky»-objekter synlige på den sørlige halvkulen slik som Omega Centauri, Centaurus A, Juvelboksen og 47 Tucanae. Han satte sammen en liste over 109 objekter – for å samsvare med det aksepterte antallet messierobjekter (110 minus duplikatet 102, anerkjent av Méchain) – og den ble publisert i Sky & Telescope i desember 1995.
Snöveltorp

Snöveltorp er et tettsted i Söderköping kommune i Östergötlands län i Östergötland i Sverige. I 2010 hadde tettstedet 333 innbyggere.
Lars Rooth

Bakgrunn

Lars Rooth var sønn av riksbanksjefen Ivar Rooth. Etter studenteksamen reiste han til New York City, der han kom i kontakt med katolisismen. Under andre verdenskrig tjenestegjorde han som frivillig i den britiske armé, der han arbeidet i etteretningsstyrken Intelligence Corps.

Jesuitt, prest

I 1946 trådte han inn i jesuittordenen og ble da den første svenske jesuitten i moderne tid. Han studerte filosofi og teologi i Tyskland og England og ble presteviet i Stockholm i 1954.
Deretter var han blant annet sjefredaktør for Katolsk Kyrkotidning og ansvarlig for den katolske menighet i Uppsala. Han var også studentprest.
Lars Rooth ble tidlig engasjert for programvirksomheten i Vatikanradioen som sendte på kortbølge. Fra 1960 arbeidet han med svenskspråklige program som ble produsert i et enkelt studio i Uppsala. Fra 1981 ble programmene sammenstilt fra Roma. Han var ajef for Vatikanradioens skandinaviske avdeling til midten av 1990-tallet.
I 1988 ga Lars Rooth ut sine memoarer, Det hände på vägen till Rom. En svensk jesuits minnen.
Thomas Kolåsæter

NM i quiz

Thomas er et av medlemmene på quizlaget «El Diablo en el Ojo», som vant lagkonkurransen under NM i quiz i 2008, 2014 og 2017. Kolåsæter ble dessuten individuell norgesmester i quiz i 2011, 2012, 2014, 2015, 2016, 2017 og 2018, og vant også parkonkurransen i 2008, 2011, 2014, 2015, 2017 og 2018 - alle seks gangene med Lars Heggland. Han arrangerte NM i quiz i 2013 sammen med de andre medlemmene i «El Diablo en el Ojo».

TV

I 2011 vant han TV-programmet QuizDan på NRK sammen med "El Diablo en el Ojo".
Han deltar, sammen med Trine Aalborg og Jan Arild Breistein, som jeger i quizprogrammet "Jaget" på TV 2.
Han har også vært deltaker i Kvitt eller dobbelt.
Aegus (s.str.) misoolensis

Utseende

En liten (15-20 millimeter), avlang, noe flat, blankt brunsvart hjortebille. Hannen har stort, bredt hode og lange, nokså kraftige, sigdformede kjever som har én butt tann på innersiden ved roten. Som vanlig hos hjortebiller viser hanner av denne arten allometri, slik at store hanner har forholdsvis betydelig større hode og kjever. Hannens hode of pronotum er blanke, tett og ganske grovt punkterte. Pannen er U-formet innskåret i midten, men et par tenner i midten av innbuktningen. Hodet er ikke utvidet bak fasettøynene. Pronotum er avrundet rektangulært, mye bredere enn langt, innsnevret ved roten, halvblankt, kraftig og svært tett punktert. Dekkvingene er litt hvelvede med fine, skarpe punktstriper, kraftig punkterte ved roten og langs ytterkanten. Beina er svarte. Hunnen er mindre enn hannen uten forstørret hode og kjever, kroppen er tett og kraftig punktert og nokså matt, pornotum rundet.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt på Molukkene (Misool) og Ny-Guinea.
Krigskommissær

Krigskommissær var i Danmark og Norge tidligere tittel for den militære embedsmann som ledet krigskommissariatet i en gitt region. Han var underordnet generalkrigskommissæren.
En krigskommissær hadde det overordnede ansvar for utskrivelsen av militære mannskaper i sitt område. I Norge er hans oppgaver idag overtatt av Vernepliktsverket.
Stortingsvalget 1888

Valgordning

I hvert prestegjeld hadde sognepresten ansvar for å holde valgting som utpekte valgmenn. Valgmennene møttes til valgmannsting. På landet hadde hvert av de atten amtene valgmannsting, og utpekte 2-5 av 75 stortingsrepresentanter. Kjøpstedenes valgmannsting utpekte én, to eller fire av 39 stortingsrepresentanter.
Menn over 25 år med eiendom eller inntekt av en viss størrelse var kvalifisert for stemmerett. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn innført i 1898. Kvinner hadde ikke stemmerett. 187 997 menn var stemmerettskvalifisert. 128 368 hadde stemmerett. Av disse stemte 90 416.
Valgtingene ble holdt i perioden 8. juli - 29. november 1888. 422 valgting i landdistriktene utpekte totalt 1 254 valgmenn. 39 valgting i byene utpekte totalt 520 valgmenn. Valgmannstingene ble holdt i perioden 1. august - 5. desember 1888. Valgtinget i Trondenes, Tromsø amt, ble underkjent, med omvalg 4. mars 1889 og nytt valgmannsting 16. mars 1889. Det 38. ordentlige storting ble konstituert 1. februar 1889.
Hammerfest, Vardø og Vadsø

Hammerfest, Vardø og Vadsø var en valgkrets ved stortingsvalgene 1879–1918.

Valgordningen

Fra Riksforsamlingen og det første Stortinget i 1814 utgjorde kjøpsteder egne valgkretser, til forskjell fra amtenes landvalgkretser, ved stortingsvalg. 
Hammerfest fikk kjøpstadsrettigheter 1789, men hadde ikke tilstrekkelig mange valgmannsstemmer til å stemme som kjøpstad. Kravet var 50 stemmeberettigede. Dette kravet ble første gang møtt i 1850, da Hammerfest stemte sammen med Tromsø.
Vadsø ble innlemmet i samme kjøpstadsvalgkrets i 1856. Hammerfest og Vardø ble en egen valgkrets i 1859. Ved stortingsvalget 1862 dannet de fire byene én felles krets, utvidet med Bodø som femte kjøpstad ved stortingsvalget 1876 og videre.  Ved stortingsvalget 1921 ble det innført forholdstallsvalg, og byene inngikk da i en felles valgkrets for kjøpstedene i Nordland, Troms og Finnmark fylker. Ved stortingsvalget i 1953 ble ordningen med egne kjøpstedskretser avsluttet, og Hammerfest, Vardø og Vadsø gikk inn i Finnmark fylke.
Albanias sosialistiske parti

Albanias sosialistiske parti (albansk: Partia Socialiste e Shqipërisë) er et av de største politiske partiene i Albania.
Partiet fikk makten i 1997 etter en politisk krise, og dannet etter valget i 2001 regjering med 73 av parlamentets 140 plasser. Partiet gikk veldig tilbake i valget i 2005, endte opp med bare 40 plasser, og havnet i opposisjon. Albanias demokratiske parti dannet regjering sammen sin koalisjon, med til sammen 81 plasser.
Albanias sosialistiske parti er en etterkommer av Arbeidets parti, som tidligere var Albanias kommunistiske parti. Arbeidets parti ble oppløst i 1991. Fatos Nano var det nye partiets første leder. Han ledet partiet med hard hånd, men trakk seg tilbake i 2005 på grunn av nederlaget i valget.
Siden da har partiet vært ledet av Edi Rama.
Partiet er medlem av Sosialistinternasjonalen.
Sepak takraw under Asialekene 2014

Sepak takraw under Asialekene 2014. Sepak takraw var en av sportene under de 17. Asialekene som ble arrangert i Incheon i Sør-Korea. Det var sjuende gangen som sepak takraw var med på programmet i asialekene. Konkurransene ble avviklet i perioden 20. september til 3. oktober 2014. Det var tre øvelser for menn og tre for kvinner og det var 210 utøvere fra tretten nasjoner som deltok. Alle tapende semifinalister fikk bronsemedaljer. Thailand ble beste nasjon med fire gullmedaljer foran Myanmar med to.
Kalkovnene på Karljohansvern

Kalkovnene på Karljohansvern i Horten kommune er to ovner ført opp fra 1852 til 1854, og som i dag er vernet og ferdig restaurert. Inndeles i ovn A og ovn B. Ovn A har grått treverk øverst, ingen vinduer og bro. Ovn B er utstyrt med vinduer og rødt treverk.

Historie

Marinen arbeidet med å etablere seg på Karljohansvern, og man trengte bygningskalk til de omfattende byggearbeidene. Kalken kom hovedsakelig fra kalkbruddet på Langøya, som staten hadde kjøpt rundt 1820.
Etter byggeperioden fungerte ovn B i en årrekke som dueslag for Marinens Flyvesen. Videre har den fungert som signalstasjon/fjernskriversentral fra 1949 til 1955. Ifølge muntlige kilder på Karljohansvern skal tyske okkupasjonsstyrker har brukt ovn B til hemmelig fjernskriverstasjon, men dette har man ikke funnet sikre kilder på.
Mellom 2001 og 2003 ble begge ovnene restaurert, som ledd i et europeisk forskningsprosjekt. Ovn A er restaurert tilbake til nettopp kalkovn, mens ovn B er restaurert tilbake til fjernskriverstasjon.
Karachi

Geografi

Karachi ligger sør i Pakistan, direkte nord for Arabiahavet. Byen har et areal på 3 527 kvadratkilometer som består av et flatt eller svakt kupert landskap med åser utenfor de vestre og nordre utkantene. To store elver renner gjennom byen, Malirelva kommer fra nordøst og renner inn mot sentrum og Lyarielva renner fra nord til sør. Det fins også andre mindre elver som renner gjennom Karachi. Havnen, som ligger i en vik i sydøstre Karachi, beskyttes fra stormer av øyene Kemari og Manora, samt av Ostronklippene. Mot vest og nord er Kapp Monze, lokalt kjent som Raas Muari, et område preget av klipper og steinete sandsteinsnes. Noen gode strender ligger i dette området. Khasafjellene ligger i nordvest. Fjellkjeden Manghopir ligger nordvest for Karachi, mellom elva Hub og Manghopir.
Kvalifisering til Ishockey-VM 1999 (pulje A)

Kvalifisering til ishockey-VM 1999 pulje A

Hovedkvalifiseringen ble avholdt i Østerrike og Slovenia fra 5. til 8. november 1998. Fire plasser skulle fordeles mellom de tre beste lagene i B-VM 1998 (Ukraina, Slovenia og Estland) og de fem dårligst plasserte lagene i A-VM 1998 (USA, Østerrike, Frankrike og Tyskland). De to beste lagene i hver gruppe kvalifiserte seg til A-VM 1999, mens de to dårligste rykket ned til B-VM for 1999.
STS-114

Høydepunkter fra ferden

STS-114 var den første ‘Return to Flight mission’ siden det tragiske tapet av romfergen Columbia 1. februar 2003. Oppdrag på denne ferden hadde navnet ‘International Space Station Assembly Flight LF1’.
Discovery sin oppstigning til bane ble intenst dokumentert av helt nye og oppgraderte bakke-kameraer, radar-systemer og luftbårne kamera på fly.
Bilder fra oppskytingen viste en bit av skum som løsnet fra den utvendige tanken, samt andre mindre fliser og skum. Bildene av flisene på romfergen viste to områder, der materiale stakk ut. Det ble bestemt at Robinson skulle trekke ut dette materialet ved en av i alt tre EVA.
Discovery koblet seg sammen med den internasjonale romstasjonen ISS 28. juli
Mission Specialist Wendy Lawrence og Pilot James Kelly brukte romstasjonen ISS sin robot-arm Canadarm2 til å løfte nyttelasten Multi-Purpose Logistics Module ‘Raffaello’ fra romfergen og koblet denne sammen med romstasjonen sin Unity modul. Flere inspeksjoner av romfergen Discovery sitt ytre ble gjort av Mission Specialist Charles Camarda og Kelly.
Hov (Færøyene)

Hov (IPA: [ˈhoː], dansk: Hove) er en bygd på Suðuroy, den sørligste av Færøyene. Bygda er den eneste i Hovs kommuna. Hov ligger midt på østkysten av Suðuroy, ved fjorden Hovsfjørður, der den 1,7 hektar store holmen Hovshólmur befinner seg. Hov er en av Færøyenes eldste bygder, og er nevnt i Færøyingesaga. Sagaen forteller om Havgrímur, en vikinghøvding som bodde i Hov i det 900-tallet. Han dyrket hedenske (førkristne) guder ved et gudehov, derav bygdas navn.

Geografi

Vest for Hov finner man fossefallet Foldarafossur, en del av elven Hovsá. Hovsá renner fra Vatnsnes, og har sitt utløp mellom bygdene Porkeri og Hov. Foldarafossur er et velkjent bildemotiv, og avbildes på et færøysk frimerke utstedt i 1999. Fossen ligger der hvor Hovsá renner over kanten av Foldarshamri. Litt lengre sør ligger fjellpasset Foldarsskarð. Alle disse tre stedsnavnene har det samme opphavet; lingvister mener at navnet kommer av jorden (på færøysk også kalt foldin) like ved disse stedene.

Historie

Det har vært havn i Hov helt tilbake til landnåmstiden. Den nåværende havnen ble bygd i 1935–1940 (og senere utvidet på 1960-tallet), og har betydd et stort fremskitt for bygda. Fra da av har man kunnet dra til sjøs med større båter hele året rundt. Hov kirke er en tradisjonell, svartmalt trekirke. Den stod opprinnelig i Vágur, men ble flyttet og gjenreist i Hov i 1943, da Vágur fikk en ny kirke.Fiskeoppdrett har siden 1980-tallet sysselsatt mange av bygdas innbyggere.
Politikk i Skiptvet

Kommunestyre

Kommunestyret har sittet siden 2. oktober 2007. Ordfører er Svein Olav Agnalt (Ap) og varaordfører er Dag Walter Søby (KrF). Hvert parti har to varamedlemmer.

Formannskap

Formannskapet består av sju personer, og velges av og blant kommunestyrets medlemmer. Formannskapet har elleve varamedlemmer.